खप्तड गोल्डकप : आयोजक सुदूरपश्चिम  फाइनलमा
विभागीय टिम एपीएफलाई २–१ गोल अन्तरले हराउँदै आयोजक सुदूरपश्चिम ११ खप्तड गोल्डकपमा फाइनल प्रवेश गरेको छ । 
धनगढी — विभागीय टिम एपीएफलाई २–१ गोल अन्तरले हराउँदै आयोजक सुदूरपश्चिम ११ खप्तड गोल्डकपमा फाइनल प्रवेश गरेको छ । खेलको सुरुवात चरणमै २ गोलले अग्रता लिएर आयोजक टिमले रक्षापंक्तिलाई बलियो बनाएर खेल्दा फाइनलमा प्रवेश गर्ने अवसर प्राप्त गरेको हो । खेल प्रारम्भ भएको ८ मिनटमा टिमका चम्किला स्टार विक्रमसिंह ठकुरीले गोल गर्ने अवसर प्राप्त गरे । विक्रमले डिबक्सभित्रबाट उत्कृष्ट गोल गर्दै घरेलु टोलीलाई अग्रता दिलाउन पुगे।उनले एपीएफका दुई डिफेन्डरलाई बिट गर्दै गोल गर्न सफल भए। लगत्तै स्टार ठकुरीलाई अर्को गोल गर्ने मौका जुर्‍यो । उनले ११ औं मिनटमा अर्को गोल गरेर टिमलाई जितको विश्वास दिलाए । विपक्षी टिम एपीएफका आशिष मल्लले २१ औं मिनटमा एक गोल फर्काउन सफल भए ।आशिषले गोल गर्दै खेललाई २–१ मा ल्याए । डिबक्सको अगाडी प्राप्त बललाई आशिषले दुई डिफेन्डर र आयोजकका गोलरक्षक सुजित बिसीलाई बिट गर्दै गोल गरेका हुन् । दोस्रो हाफमा दुवै टोलीले थप गोल गर्न सकेनन् । अर्को गोलको आश गर्दागर्दै प्रतिस्पर्धाका लागि निर्धारित समय सकिएपछि एपीएफ मैदानबाट बाहिरियो । समय ७ मिनट थपिएको थियो । मञ्च भरिभराउ दर्शकको निकै साथ र सर्मथन पाइरहेको घरेलु टिम सुदूरपश्चिम ११ले खेल सम्म गोल फर्काउन नदिएर दर्शकको ढुकढुकी थाम्न पुग्यो । प्रतियोगिताको दोस्रो संस्करणमा भने सुदुरपश्चिम एपीएफसाग नै पराजित भएको थियो । यसपटक भने एपिएफसँग बदला लिँदै सुदुरपश्चिम फाइनल पुग्न सफल भयो । खेलको म्यान अफ दि म्याच सुदुरपश्चिमका विक्रम चुनिए । उनले नगद १० हजारसहित ट्रफी पाए । पहिलोपटक फाइनल पुगेपछि सुदुरपश्चिमका प्रशिक्षक रोहित भण्डारीले अघिल्लो पटक हारेको ईखले खेल्दा जित निकाल्न सफल भएको बताए । ‘दुई वर्ष अगाडी हारेको याद छ,’ उनले भने, ‘त्यसैलाई स्मरण गरेर खेल्यौं । खेल राम्रो भयो ।’ उनले सुरुका दुई गोलले सजिलो भएको बताए । एपीएफका प्रशिक्षक सुदिप श्रेष्ठले सुरुमै दुई गोलले पछि पर्दा पुनरागमन गर्न नसकेको बताए । ‘सुरुमा २–० ले पछि पर्दा कम ब्याक गर्न सकेनौं,’ उनले भने । अब उपाधिका लागि आयोजक सुदूरपश्चिमले थ्री स्टार र हिमालयन शेर्पा क्लबबीचको विजेतासँग मंगलबार खेल्नेछ । आइतबार थ्री स्टार र हिमालयन शेर्पाबीच फाइनलका लागि प्रतिस्पर्धा हुनेछ । 